Vakaraitaka na tabacakacaka ni ovisa ni a tavuki na waqa ka gole kina ki siwa ko Draunidalo kei na rua tale na wekana.
E a yaco tiko na leqa oqo e na wasawasa mai Naroi, Moala e na rauta na rua na kaloko e na yakavi.
A kaya e dua na wekai Draunidalo voleka ni a tavuki na waqa voleka e na koro ko Vadra.
E a qai laurai na yagoi Draunidalo rauta na va na kaloko ni ciri toka volekata e dua na cakau, sega ni yawa mai na vanua a tavuki kina na waqa.
Vakaraitaka ko Kovula Josaia Weicavu, na i vukevuke ni gusu ni vosa ni tabacakacaka ni ovisa, ni sa gole ki Moala e na siga ni kua e dua na vuniwai me laki vakayacora na veisele vakavuniwai me kilai kina na vu ni leqa.
E vakaraitaka talega na wekai Draunidalo oqo ni sa vakaraitaki tiko mai Lau ni sa na vakadavori ga ni kua na yagona na Tui Moala.
E na siga Tusiti e na macawa oqo, a gole ki Moala na matavuvale nei Draunidalo me laki vakayacori na siga ni sucu yabaki 21 ni luvena goneyalewa, ko Bulou Gavidi Draunidalo.
A dodonu me ratou lesu tale mai e na siga ni sucu (Tusiti) na veitamani me mai tomana na nona tavi vakabisinisi me vaka ni se qai vakadavora rawa ga e dua na veivoli levu kei na dua na taukei ni bisinisi mai Nadi.
E ratou vakaraitaka tale tiko ga na soqosoqo vakapolitiki na Soqosoqo Duavata ni Lewenivanua (SDL) na nodratou lolosi e na nona mai takali ko Draunidalo.
Vakaraitaka na nodratou gusu ni vosa ko Peceli Kinivuwai ni sa na dua na lusi levu ni vanua oqo ko Viti kei na matanitu ni vuabale tu e na kila vakacakacaka.
E kaya ko Kinivuwai ni tamata dau qacoya na nona i tavi ko Draunidalo ka dua e sa vakilai na vakatagedegede ni nona kila, vakabibi na nona rawa ka mai na tabana ni mataivalu.
Ko Draunidalo a kanala vakacegu e na mataivalu ni Viti ka a liuliu talega ni tabana ni 3FIR.
A biubiu mai na i mataivalu ko koya ka laki taura na i tutu vaka vukevuke ni vunivola tudei e na tabana ni veika ni vanua tani, ni bera ni laki taura na i tutu vaka minisita ni tabana ni cakacaka vakamatanitu kei na veilakoyaki.
E a mai digitaki ko Draunidalo me minisita ni veitaba ni vurevure vakailavo ni matanitu e na yabaki 2006 oti na nona winitaka na nona dabedabe ni veidigidigi e na yabaki oya.
E a soli talega vei Draunidalo na metali ni yalo qaqa e na i valu na Military Cross mai vua na ranadi mai Peritania ko Queen Elizabeth II.
E vakawati vei Salesia Mataitoga ko Draunidalo, ka rua kina na luvena, ko Roko Leiyawa Draunidalo kei Bulou Gavidi Draunidalo.
* Get local and international footbal news, gossip & live updates/results on your phone. Txt VSOC to 333 now.
* Get local and international rugby news & live updates/results on your phone. Txt VRUG to 333 now.
SDL party pays tribute
Solomon Is ready to give up Moti
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn eng_Latn eng_Latn eng_Latn eng_Latn